**THIRRJE PËR SHPREHJE INTERESI
Për Marrjen me Qira të Hapësirave Tregtare në Dyqanin e Komunitetit**

**Parku Kombëtar i Butrintit**

Fondacioni për Menaxhimin e Butrintit (FMB) fton individë, artizanë dhe subjekte të tjera të interesuar të shprehin interesin për marrjen me qira të hapësirave tregtare në **Dyqanin e Komunitetit** pranë hyrjes së Parkut Kombëtar të Butrintit.

**Qëllimi:**
Promovimi dhe mbështetja e prodhimeve artizanale, lokale dhe aktiviteteve të tjera që kontribuojnë në përvojën kulturore dhe turistike të vizitorëve të Butrintit.

**Hapësirat në dispozicion:**

* Sipërfaqe të përshtatshme për ekspozim, 10 poste dhe shitje produktesh artizanale, suvenire, botime kulturore, dhe produkte të tjera lokale.

**Kush mund të aplikojë:**

Individë, artizanë, dhe subjekte të tjera që ofrojnë produkte që lidhen me trashëgiminë kulturore, natyrën dhe komunitetin vendas. Subjektet e interesuara për ofrimin e shërbimeve dhe produkteve në Dyqanin e Komunitetit duhet të plotësojnë kriteret si vijon:

* Të jenë të regjistruar në organet tatimore dhe të paguajnë rregullisht detyrimet e tyre vjetore në tatime dhe në njësinë vendore përkatëse si shitës ambulantë.
* Janë të detyruar të ushtrojë aktivitetin me NUIS/NIPT.
* Shërbimet apo produktet e ofruara të jenë në përputhje me Planin e Menaxhimit të Integruar të Parkut Kombëtar të Butrintit;
* Veprimtaria ekonomike të jetë në përputhje me kërkesat specifike për ruajtjen, mbrojtjen dhe vlerësimin e Pasurisë Kulturore, të parashikuara në Ligjin 27/2018 për Trashëgiminë Kulturore dhe Muzetë.
* Veprimtaria ekonomike e propozuar të jetë sa më e përafërt me historikun ekonomik, social, kulturor apo shkencor të pasurisë kulturore të Butrintit.

**Dokumentacioni i kërkuar për aplikim:**

Individë, artizanë dhe subjekte të tjera të interesuara duhet të dorëzojnë pranë FMB-së dokumentacionin e mëposhtëm:

1. Kërkesë e argumentuar në lidhje me vënien në funksionim të një hapësirë tregtare suveniresh të shoqëruar me qëllimin e iniciativës.
2. CV të aktivitetit dhe portofol punimesh.
3. 2 (dy) letra reference në lidhje me aktivitetin të lëshuar nga bashkëpunëtorë apo supervizorë të veprimtarisë ekonomike pararendëse të subjektit.
4. Tipologjia e objekteve të tregtueshme dhe bashkëpunimet për krijimin e tyre;
5. Të paktën 5 foto cilësore të punimeve/produkteve që do të tregtohen.
6. Certifikata cilësie të produkteve që planifikohen të tregtohen, ose në mungesë të certifikatës, deklaratë e subjektit që siguron ofrimin e produkteve/një shërbimi me cilësi;
7. Deklaratë për gatishmërinë për të bashkëpunuar me FMB-në në kuadër të Planit të Menaxhimit të Integruar dhe Plani i Zhvillimit të Komunitetit.

**Afati i fundit për dorëzimin e shprehjes së interesit:**
E mërkurë 07.05.2025, Ora 16:00 CET.

**Mënyra e aplikimit:**
Aplikimet duhet të dorëzohen dorazi ose me postë në adresën e zyrës së Fondacionit për Menaxhimin e Butrintit, Rruga SH81, Ksamil, Sarandë.

**Shënim:**
Vetëm aplikantët e përzgjedhur do të kontaktohen për fazën e dytë të përzgjedhjes.

Për më shumë informacion, ju lutem kontaktoni: info@bmf.al